Here is a page extracted from Wikipedia that may contain CSS, HTML, and a lot of unformatted text.

Title: Philae (sonda espacial)
Content: Philae yera un modulo d'aterrizada robotico de l'Achencia Espacial Europea que acompanyó a la nau espacial Rosetta dica que se deseparó pa aterrizar en a cometa 67P/Churyumov–Gerasimenko, diez anyos y ueito meses dimpués de partir d'a Tierra. O 12 de noviembre de 2014, Philae aterrizó en a cometa, pero recutió quan os suyos arpons d'ancorache no se desplegoron y un propulsor disenyau pa mantener a sonda en a superficie no disparó. Dimpués de recutir en a superficie dos vegadas, Philae aconsiguió a primera aterrizada "toba" (no destructiva) en o nuclio d'una cometa, encara que l'aterrizada final y incontrolada d'o modulo d'aterrizada lo deixó en un puesto no optimo.

Manimenos os problemas d'aterrizada, os trastes d'a sonda obtenioron as primeras imachens d'a superficie d'una cometa. Varios d'os trastes en Philae facioron a primera analís directa d'una cometa, ninviando datos que serán analisaus pa determinar a composición d'a suya superficie.

O 15 de noviembre de 2014, Philae dentró en modo seguro, u hibernación, dimpués que as suyas baterías s'acotoloron a causa d'a reducción d'a luz solar. Os controladors d'a misión asperaban que a luz solar adicional en os panels solars podese estar suficient pa reiniciar o modulo d'aterrizada. Philae se comunicó esporadicament con Rosetta d'o 13 de chunio dica lo 9 de chulio de 2015, pero dimpués se perdió o contacto. A ubicación d'o modulo d'aterrizada s'identificó a unas pocas decenas de metros, pero no se veyió. Philae, encara que silenciosa, finalment estió identificada sin dandaleo, chitada de costau en una crepa profunda a la uembra d'una cingla, en fotografías presas por Rosetta o 2 de setiembre de 2016 quan l'orbitador estió ninviau en orbitas mas cercanas a la cometa.

O conoixencia d'a suya ubicación aduyará a interpretar as imachens que ninvió. O 30 de setiembre de 2016, a nau espacial Rosetta remató a suya misión en esclafar-se en a rechión Ma'at d'a cometa.

Sondas espacials
Achencia Espacial Europea